Diari Oficial de la Generalitat Valenciana


Sumari del DOGV 4364, del 24-10-2002 (2002/11041)

ORDE de 26 de setembre de 2002, de la Conselleria de Medi Ambient, per la qual s'establix un règim de subvencions destinades a la realització d'activitats de voluntariat ambiental en prevenció d'incendis forestals.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4364

Data del DOGV
:   24-10-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/11947


Data del document
:   26-09-2002

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * vigilància del medi ambient
    * voluntariat social

ORDE de 26 de setembre de 2002, de la Conselleria de Medi Ambient, per la qual s'establix un règim de subvencions destinades a la realització d'activitats de voluntariat ambiental en prevenció d'incendis forestals. [2002/X11435]
  
La conservació dels valors ambientals del nostre territori és un dels objectius prioritaris de la societat, per la qual cosa hi ha per part de distintes entitats i organitzacions una inquietud per participar en activitats de voluntariat que contribuïsquen al desenvolupament d'actituds positives cap al nostre patrimoni forestal i, en especial, la seua defensa enfront dels incendis forestals.
  
El foment de la participació ciutadana en les tasques de promoció i protecció de les forests és un dels objectius de la Llei 3/1993, Forestal de la Comunitat Valenciana.
  
Atés la necessitat de revisar l'Orde de 4 de desembre de 1996, de la Conselleria d'Agricultura i Medi Ambient, per la qual s'ha regulat fins a la data el règim de subvencions destinades a activitats de voluntariat ambiental, tenint en compte, a més, el nou marc normatiu i de promoció del voluntariat que estableix la Llei 4/2001, del Voluntariat.
  
D'acord amb aixó, a proposta de la Direcció General de Recursos Forestals i de conformitat amb el que disposa l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei de la Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1
  
Establir un règim de subvencions per a activitats de voluntariat ambiental en prevenció d'incendis forestals, a càrrec del capítol IV de la secció 14, Conselleria de Medi Ambient; servici 04, Direcció General de Recursos Forestals; programa 442.40, Restauració i Protecció dels Recursos Naturals, línia T1337000 dels pressuposts de la Generalitat Valenciana, la dotació del qual estarà en funció de l'assignació que per a este règim de subvencions establisquen les corresponents lleis de pressuposts.
  
Article 2
  
Aprovar les bases per les quals es regirà el present règim de subvencions i que figuren com annexos a esta orde.
  
Article 3
  
La convocatòria d'ajudes, establida en esta orde amb caràcter general, d'acord amb l'Orde de 26 de setembre de 1994, de la Conselleria d'Economia i Hisenda, estarà condicionada a l'existència, en el pressupost de l'exercici següent, de crèdit suficient i adequat.
  
En tot allò no regulat en esta orde, s'estarà al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana i el Reial Decret 152/1996, de 6 de febrer.
  
Article 4
  
Amb caràcter general, el termini de presentació de sol·licituds serà des de l'1 d'octubre al 30 de novembre de l'any anterior al de la realització de les activitats previstes.
  
DISPOSICIONS TRANSITÒRIES
  
Primera
  
Les ajudes per a la realització d'activitats durant l'any 2003, podran ser sol·licitades des de l'endemà de la data de publicació de la present orde fins al 30 de novembre de 2002.
  
Segona
  
Fins a la plena entrada en funcionament del Registre Autonòmic d'Entitats de Voluntariat i amb caràcter transitori, les entitats i organitzacions hauran de presentar juntament amb la sol·licitud, la documentació següent:
  
a) Certificat d'inscripció en el Registre d'Associacions i Fundacions de la Comunitat Valenciana.
  
b) Còpia compulsada dels seus estatuts.
  
DISPOSICIONS FINALS
  
Primera
  
Es delega el director general de Recursos Forestals per a la facultat de deixar sense efecte totalment o parcialment la subvenció concedida quan l'activitat no es realitze d'acord amb el projecte que va ser objecte de subvenció, o no estiga justificada convenient segons esta convocatòria, i es faculta perquè en l'àmbit de les seues competències, prenga les mesures oportunes per a portar a terme el que disposa esta orde.
  
Segona
  
Esta orde entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra esta orde, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
DISPOSICIÓ DEROGATÒRIA
  
Queda derogada l'Orde de 4 de desembre de 1996, de la Conselleria d'Agricultura i Medi Ambient, per la qual s'establix un règim de subvencions destinades a la realització d'activitats de voluntariat ambiental i es convoca la concessió d'ajudes en l'exercici 1997.
  
València, 26 de setembre de 2002
  
El conseller de Medi Ambient,
  
FERNANDO MODREGO CABALLERO
  
ANNEX I
  
Bases per les quals es regula el règim de subvencions destinades a la promoció d'activitats de voluntariat ambiental
  
Primera. Beneficiaris
  
1.1. Podran sol·licitar subvencions les organitzacions i entitats de voluntariat, segons la definició que en fa la Llei 4/2001, de Voluntariat, entre els fins de les quals figuren la defensa i conservació de la naturalesa i l'educació ambiental, o bé demostren una trajectòria consolidada en este camp, i també ajuntaments.
  
1.2. Les entitats o organitzacions hauran de reunir els requisits següents:
  
a) En el cas d'entitats i organitzacions, estar legalment constituïdes i inscrites en el Registre d'Entitats de Voluntariat de la Comunitat Valenciana.
  
b) Tenir el seu àmbit d'actuació, totalment o parcialment, a la Comunitat Valenciana.
  
c) Disposar de l'estructura suficient per a garantir el compliment dels objectius.
  
Segona. Objecte i actuacions que s'han de realitzar
  
Serà objecte de subvenció l'execució de projectes de voluntariat que puguen contribuir a la prevenció i vigilància enfront dels incendis forestals mitjançant acciones dirigides al control i la informació de visitants, al control del compliment de les distintes normatives aplicables, a la vigilància dissuasòria i a l'aplicació de programes d'educació ambiental.
  
Les activitats podran realitzar-se al llarg de tot l'any natural, i s'haurà de cobrir obligatòriament almenys un mes entre l'1 de juny i el 15 d'octubre.
  
Tercera. Quanties de les ajudes
  
Les subvencions podran finançar fins al 100% de l'execució dels projectes.
  
Se fixa en 30.000 euros l'import màxim subvencionable per projecte, d'acord amb els següents mòduls.
  
Mòdul I. Despeses d'alimentació.
  
Mòdul II. Transport, lloguer de vehicles, gasolina, dietes de desplaçament.
  
Mòdul III. Material fungible necessari per a la correcta realització del projecte.
  
Mòdul IV. Servicis, sempre que no signifiquen una subcontractació parcial o total del projecte (assegurances, publicacions, comunicacions, etc.).
  
Mòdul V. Despeses de personal. Import màxim el 10% del total concedit.
  
Mòdul VI. Despeses d'allotjament del personal voluntari.
  
Mòdul VII. Altres despeses. En este mòdul poden incloure's despeses de difícil justificació, en una quantia de fins al 5% del total subvencionat indicant la destinació i la relació amb el projecte subvencionat.
  
L'import de les subvencions regulades per esta orde en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.
  
Quarta. Sol·licituds i documentació
  
4.1. Les sol·licituds adaptades al model normalitzat annex i tota la documentació requerida es podran presentar en els registres de les direccions territorials de la Conselleria de Medi Ambient a Alacant, Castelló i València, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4.2. L'admissió a tràmit d'una sol·licitud no generarà cap compromís sobre la seua subvenció.
  
Les entitats sol·licitants hauran de presentar la documentació següent:
  
- Sol·licitud tipus segons model normalitzat.
  
- Organitzacions i entitats, certificat de la seua inscripció en el Registre d'Entitats de Voluntariat de la Comunitat Valenciana.
  
- En el cas de corporacions locals, acord adoptat pel ple o, si és procedent, per la comissió de govern quan acredite tenir esta facultat delegada, o per l'alcalde de la corporació amb la posterior ratificació del ple o de la comissió en el cas que tinga esta facultat delegada.
  
- Els grups que no hagen participat en campanyes precedents, dossier de les activitats realitzades per l'entitat en l'àrea de conservació de la naturalesa i el voluntariat ambiental.
  
- Memòria o projecte, amb els següents continguts mínims: títol, objectiu, àmbit d'actuació, nombre de persones voluntàries (total i diari), calendari detallat de l'activitat.
  
- Pressupost desglossat segons els diferents mòduls indicats en la base tercera, i també import sol·licitat que en cap cas podrà superar l'import màxim establit.
  
- Fotocòpia compulsada del NIF o CIF de l'entitat sol·licitant.
  
- Imprés d'alta a tercers per a pagaments de la Generalitat Valenciana, degudament segellat per l'entitat bancària i firmat per la persona amb capacitat de l'entitat sol·licitant (model 27302)
  
- Declaració, si és procedent, que acredite l'existència de sol·licitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte.(model 27644)
  
4.3. La realització de les activitats que constituïsquen el contingut essencial dels programes no podrà ser objecte de subcontractació o contractació específica de servicis.
  
Cinquena. Valoració i tràmit
  
Una vegada presentades les sol·licituds, estes seran examinades pels servicis tècnics de la Direcció General de Recursos Forestals, i, d'acord amb l'article 71 de la Llei 30/92, se sol·licitarà l'esmena dels errors observats.
  
Posteriorment seran valorats i seleccionats per una comissió integrada per:
  
- El director general de Recursos Forestals en qualitat de president
  
- El director de l'Institut Valencià de la Joventut (IVAJ)
  
- Una persona representant de les direccions territorials de la Conselleria de Medi Ambient.
  
- Una persona representant de la Secretaria General Administrativa de la Conselleria de Medi Ambient.
  
- Una persona representant del Servici de Prevenció d'Incendis Forestals.
  
Per a la concessió de subvencions, la comissió puntuarà cadascun dels projectes en funció dels següents criteris de valoració:
  
a) Valoració de les activitats realitzades en anteriors convocatòries, de 0 a 20 punts.
  
b) Realització d'activitats en zones d'alt risc potencial d'incendis forestals, de 0 a 15 punts en funció del risc.
  
c) Realització d'activitats en espais naturals protegits, 10 punts.
  
d) Superfície forestal protegida per l'activitat, de 0 a 10 punts.
  
e) El grau d'adequació entre la despesa prevista i els objectius perseguits pel projecte, de 0 a 10 punts.
  
f) Període i nombre de voluntaris, de 0 a 10 punts.
  
g) Experiència prèvia en activitats de voluntariat, suficientment documentada, de 0 a 5 punts.
  
h) L'obertura de l'activitat a persones alienes a l'entitat sol·licitant, i en especial la implantació del voluntariat en la zona d'actuació, de 0 a 10 punts.
  
i) Promoure activitats que faciliten la integració de persones amb minusvalideses, física, psíquica o social, de 0 a 5 punts.
  
j) La coordinació de les activitats proposades amb altres grups o entitats, de 0 a 5 punts.
  
5.1. La comissió avaluadora realitzarà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
  
5.2. La proposta de resolució haurà d'incloure la relació de sol·licitants per als quals es proposa la subvenció, el cost acceptat de les accions objecte de subvenció i la seua quantia, procediment d'avaluació i zona d'actuació, com també la relació de peticions desestimades i la raó.
  
5.3. Una vegada resolt el procediment pel conseller de Medi Ambient, es publicarà en el Diari Oficial de la Generalitat Valenciana. La resolució serà també notificada a les persones interessades.
  
5.4. El termini màxim per a resoldre les sol·licituds d'ajudes serà de tres mesos comptadors a partir de la publicació de l'orde anual de quanties. Transcorregut este termini sense que hi haja recaigut resolució, s'entendrà desestimada la sol·licitud en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
5.5. La concessió de la subvenció no eximeix del compliment d'altres normatives i en especial les referides a la tramitació de permisos d'acampada, ús d'albergs, etc., els quals hauran de ser sol·licitats en funció del seu propi règim.
  
Sisena. Obligacions dels beneficiaris
  
Tots els beneficiaris hauran d'acceptar la coordinació de les seues activitats per part de la Conselleria de Medi Ambient, en especial l'exercida a través dels tècnics responsables, tècnics comarcals i agents ambientals, als quals s'haurà de comunicar de manera prèvia l'inici i la finalització de les activitats, per mitjà d'actes elaborades per a esta finalitat. Estes actes seran adjuntades a l'expedient, i serà requisit previ a la percepció de la subvenció concedida.
  
Així mateix, hauran d'acceptar de manera expressa les obligacions indicades en els apartats següents:
  
6.1. Acceptar les normes fixades en esta convocatòria, com també aquelles que la Direcció General de Recursos Forestals establisca per al seu desenvolupament i seguiment i, en especial, enviar comunicats periòdics de la seua activitat d'acord amb la sistemàtica fixada pel Pla de vigilància preventiva de la Comunitat Valenciana, com també alçar acta d'inici i finalització de l'activitat en presència del personal designat per a esta finalitat per la Conselleria de Medi Ambient.
  
6.2. Anomenar un director tècnic del projecte, que es convertirà en interlocutor vàlid amb la Conselleria de Medi Ambient en tot allò relacionat amb el desenvolupament del projecte; haurà de comunicar per escrit este nomenament.
  
6.3. Comunicar per escrit les modificacions que es produïsquen en el desenvolupament del projecte subvencionat.
  
6.4. Presentar, una vegada acabades les activitats, una memòria que preveja la totalitat del projecte realitzat i els resultats aconseguits, estructurada en els apartats següents: presentació, descripció de les activitats, formació, material divulgatiu emprat, missions realitzades, relació completa del personal participant, mitjans de transport emprats, pressupost final, resum estadístic, avaluació global i impressions.
  
6.5. Admetre la presència del personal designat per la Conselleria de Medi Ambient per a supervisar i coordinar las activitats.
  
6.6. Qualsevol anunci, material imprés o publicació i difusió en premsa de l'activitat, inclosa la impressió de camisetes i distintius per a vehicles, com també el material de difusió complementari que es distribuïsca entre els visitants haurà de reflectir que ha sigut subvencionat per la Conselleria de Medi Ambient.
  
6.7. El sotmetiment a les actuacions de control financer en relació amb la subvenció concedida que corresponen a la Intervenció General de la Generalitat Valenciana.
  
6.8. Comunicar per escrit a la Conselleria de Medi Ambient l'obtenció de qualsevol altra ajuda o subvenció per a la mateixa finalitat, procedent de qualsevol altra administració o ens públic.
  
6.9. Subscriure una pòlissa d'assegurances que garantisca la cobertura per danys i perjudicis i responsabilitat civil tant del personal voluntari, com de tercers que es puguen veure afectats per l'activitat. Esta condició tindrà caràcter previ a l'inici de l'activitat.
  
6.10. Les entitats acollides a esta orde hauran d'establir normes internes de funcionament que no autoritzen la conducció de vehicles tot terreny a persones amb una antiguitat de permís de conduir igual o inferior a dos anys, llevat que estes hagen seguit un curs homologat de conducció d'este tipus de vehicles.
  
6.11. No tenir deutes pendents amb la Generalitat Valenciana.
  
6.12. Acceptar les normes mínimes d'uniformitat que establisca la Conselleria de Medi Ambient, tant en vestimenta com en els logotips dels vehicles que siguen finançats a càrrec de la present subvenció.
  
Setena. Procediment de pagament
  
El procediment d'abonament es realitzarà d'acord amb els terminis i els requisits que estableix la Generalitat en el seu procediment administratiu, per la qual cosa en cap moment s'entendrà que este té caràcter immediat.
  
En qualsevol cas, el procediment de pagament s'atindrà al que dispose la legislació aplicable en cada moment i, en especial, al que establisca la corresponent llei de pressuposts.
  
Vuitena. Presentació de justificants
  
8.1. Tots els beneficiaris queden obligats a presentar la justificació de totes les despeses efectuades per a la realització dels projectes subvencionats fins a aconseguir, almenys, l'import total del cost acceptat.
  
8.2. Les dietes d'alimentació podran ser justificades per alguna de les formes següents:
  
a) Presentant les factures o tiquets dels establiments on s'haja efectuat el servici de restauració, identificant clarament el nombre de persones ateses, el preu unitari i la data. No podran ser acumulats servicis efectuats en un termini superior d'un mes.
  
b) Per mitjà de la indemnització econòmica corresponent a cada voluntari, adjuntant full de despeses desglossat firmat pel perceptor.
  
c) Per la presentació de factures de compra de comestibles, en qualsevol cas i siga quin siga l'import, ha d'haver-hi identificació clara del destinatari. No s'admetran tiquets de compra que no estiguen avalats per la corresponent factura.
  
d) Les opcions anteriors són incompatibles per a un mateix període.
  
e) En cap cas podran superar-se, en despeses d'alimentació, els 18,00 euros/persona/dia.
  
8.3. Combustibles, prestació de servicis, lloguer de cotxes, etc.
  
a) Presentant factures amb el corresponent justificant de recepció dels establiments que hagen realitzat la prestació.
  
b) No es podran presentar factures que agrupen servicis prestats en terminis superiors al mes.
  
c) No són vàlids els lloguers de vehicles entre particulars.
  
d) Les despeses de locomoció es proposaran en funció dels dies efectius d'activitat.
  
8.4. Compensacions per utilització de vehicles propis.
  
Per mitjà del full de ruta corresponent firmat pel perceptor. Es fixen de manera general en 0,15 euros/km en el cas de turismes, i en 0,05 euros/km per a motocicletes, les quantitats màximes que es poden percebre, estes quantitats s'actualitzaran de manera automàtica en el cas que siguen inferiors al que fixe la normativa reguladora per a percepció d'indemnitzacions per desplaçament del personal de la Generalitat Valenciana. En este cas, no podran presentar-se per al mateix vehicle despeses de gasolina o de manteniment.
  
8.5. Despeses de personal
  
a) Còpia compulsada del contracte i de les nòmines firmades per les persones que hagen treballat directament en els projectes subvencionats, com també els justificants corresponents de les cotitzacions de la Seguretat Social i de l'ingrés en la delegació d'hisenda de les quantitats retingudes corresponents a l'IRPF.
  
b) El règim de becaris s'atindrà al que estableix la legislació vigent sobre esta modalitat, i s'haurà d'acreditar documentalment en qualsevol cas la publicitat de la seua convocatòria, i el caràcter formatiu per al perceptor.
  
8.6. Despeses de difícil justificació
  
Fins al 5% del total de subvencionat podrà considerar-se com despeses de difícil de justificació.
  
8.7. General
  
a) En qualsevol documentació relacionada amb vehicles, incloent factures, se n'haurà d'indicar la matrícula, juntament amb el full de ruta a què s'assigne la despesa.
  
b) Seran objecte d'aprovació prèvia per part de la Conselleria de Medi Ambient les despeses següents:
  
- Publicacions, material imprés, etc.
  
- Despeses en formació.
  
- Material de comunicacions.
  
c) Per material fungible s'entén tot aquell que tinga una vida útil semblant a la d'execució del projecte.
  
8.8. Tota la documentació justificativa es presentarà acompanyada de la seua relació detallada d'acord amb el model annex, agrupada segons els diferents mòduls subvencionables. En el cas que els justificants no siguen presentats juntament amb la memòria final d'activitats, s'haurà d'adjuntar un full explicatiu de cada una de les partides. No serà admesa aquella documentació que incomplisca els requisits assenyalats.
  
8.9. Aquelles entitats que estiguen subvencionades en dos o més projectes hauran de presentar tota la documentació justificativa diferenciada per a cadascun. En el cas de despeses globals s'haurà d'indicar els percentatges assignats a cada projecte.
  
Novena . Reintegrament de quantitats
  
Segons estableix l'article 47.9 del text refós de la Llei d'Hisenda Pública de la Generalitat Valenciana, correspondrà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Incompliment de l'obligació de justificació
  
b) Obtenir la subvenció sense reunir les condicions requerides per fer-ho
  
c) Incompliment de la finalitat per a la qual s'ha concedit la subvenció
  
d) Incompliment de les condicions imposades als beneficiaris amb motiu de la concessió de la subvenció
  
e) Alteració o manipulació dels justificants de despeses realitzats, açò últim independentment de les responsabilitats civils o penals que se'n puguen derivar.
  
Igualment, en el cas que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de realitzar, correspondrà el reintegrament de l'excés obtingut sobre el cost de l'activitat exercida, quan la subvenció principal siga de la Generalitat Valenciana.
  
Deu. Altres
  
10.1. La documentació per a la justificació i la memòria final de l'activitat es presentarà quinze dies hàbils després de la finalització de l'activitat i sempre abans de l'1 de novembre de cada any.
  
10.2. La Conselleria de Medi Ambient podrà, si ho considera convenient, anul·lar totalment o parcialment la subvenció atorgada quan l'activitat no es realitze d'acord amb el projecte que va ser objecte de subvenció, o no estiga justificada convenientment segons esta convocatòria.
  
10.3. La Conselleria de Medi Ambient establirà els mòduls mínims de formació que hauran de complir tots els participants.
  
10.4. Així mateix establirà mitjans de suport tècnic que faciliten la gestió i la realització del projecte.
  
10.5. Tot el personal voluntari rebrà acreditació de la seua condició, i també un certificat exprés, una vegada finalitzada l'activitat, de la seua participació en esta. Igualment, la Conselleria articularà la norma per a establir una uniformitat en la vestimenta que han d'utilitzar els voluntaris en l'exercici de la seua activitat.
  
10.6. La Conselleria de Medi Ambient podrà cedir temporalment en ús, dins de les seues disponibilitats, el material que es considere oportú per a la correcta realització de les activitats.
  
10.7. Les direcció territorials de la Conselleria de Medi Ambient nomenaran un responsable tècnic de la realització del programa de voluntariat ambiental en la província.